钦定古今图书集成/方舆汇编/职方典/第1124卷 > 《楚四楼咏引》袁弘道
## 钦定古今图书集成/方舆汇编/职方典/第1124卷 > 《楚四楼咏引》袁弘道

“楚之以楼雄者，最胜为岳阳。”夫以八百里之浩渺，与
湘君诸山之苍翠，罗而置之凡席之间，此天下绝景
也。黄鹤之观小不及，而楼当绝岩之上。岩与岩相夹，
江水不胜其束，日夜奔腾号怒其下晴川阁与黄鹤
楼分岸立，尽会城之山川林薮，朱门绣陌，若为之设
色者，亦奇观也。仲宣楼殊寂寞，四顾旷莽而已。余少
好吟咏，兹楼近在耳目，而不复措意者，山水不相凑
也。三楼奇胜，又非余模写之所能得，故亦不复作。古
今为诗者，于寻常景物，率尔下笔，颇多隹语，至于名
山大川，立意构词，乃反失之。何则？物有以夺其气也。
余于三楼，亦颇以雄丽自失，辟如解音声人，曲窗呕
哑，亦成隹韵。及置酒高会，冠舄纷错，“辄面赤舌颤而
不能吐者，气先摄也。”雷元亮以诗名海内，既丞余郡，
有清誉，而嗜为诗益甚，所之必以吟箧自随。其于四
楼皆有题咏，才情高洁，雅与景敌，余之嗫嚅不敢出
一语者。君恢乎有馀人之才，相去乃如此夫！仲宣楼
平平得与三楼并称，不为不幸。然使庾元规、王元之
皆以不相遭为让，不知元亮又何以自解？